ལྷག་པར་བོད་དུ་ནང་པ་སངས་རྒྱས་པའི་ཆོས་དར་བ་ནས་བཟུང་བོད་མི་རིགས་ཀྱིས་རང་གི་རྣམ་དཔྱོད་ཀྱི་ནུས་པ་ཆ་ཚང་ཕལ་ཆེར་སངས་རྒྱས་ཀྱི་ཆོས་ཀྱི་ལྟ་གྲུབ་ཐོག་བཏང་ཡོད།བོད་ལ་རིག་གནས་ཆེ་བ་ལྔ་དང༌།ཆུང་བ་ལྔ་ཡོད་ཅེས་བརྗོད་ཅིང།རིག་གནས་དེ་དག་ཚང་མའི་ནང་བོད་མི་རིགས་ཀྱིས་གསར་གཏོད་ཡར་རྒྱས་ཀྱི་བྱས་རྗེས་བཞག་ཡོད།དེ་ཡང་གཙོ་བོ་ནང་དོན་རིག་པའི་ལྟ་གྲུབ་ཡར་རྒྱས་གོང་འཕེལ་ཡོང་ཐབས་ལ་ལེགས་སྐྱེས་ཧ་ཅང་ཆེན་པོ་ཕུལ་ཡོད།དེ་ལ་བརྟེན་ནས་བོད་ཀྱི་སངས་རྒྱས་ཀྱི་ཆོས་ཞེས་བརྗོད་དུས་ལྟ་བ་དང༌།རིག་པའི་རྣམ་གཞག་རྒྱ་ཆེ་ཞིང་ཞིབ་ཚགས་པོ་ཡོད་པ་ཞིག་ལ་དེང་སྐབས་འཛམ་གླིང་ཐོག་ཕལ་ཆེར་གྱིས་གཅིག་གྱུར་གྱི་ངོས་འཛིན་བྱེད་ཀྱི་ཡོད།